En 18-årig mand er død, efter at han søndag aften blev skudt i Holbæk, oplyser politiet, der betragter sagen som et opgør i det kriminelle miljø.

Skyderiet fandt sted søndag kort efter klokken 22 ud for Ladegårdsparken Vest 135. Her blev der affyret flere skud.

Den formodede gerningsmand flygtede fra stedet til fods, skriver Midt- og Vestsjællands Politi i en pressemeddelelse.

Han satte kurs mod en nærliggende parkeringsplads, hvorfra en bil kørte væk i høj fart.

Kort efter kørte et køretøj med en ”hidsig” motorlyd i høj fart væk fra parkeringspladsen og i ukendt retning.

Politiet efterlyser nu en mand, som er "ung og lys i huden, muligt etnisk dansk, almindelig af bygning, iført blå kasket og sort jakke".